Aloysius Gonzaga (9 Machi 1568 – 21 Juni 1591) alikuwa mtoto wa mfalme mdogo nchini Italia, lakini alikataa katakata kuurithi utawala akawa mtawa katika shirika la Wajesuiti. Alifariki bado kijana akihudumia wagonjwa wa tauni mjini Roma, akiacha kumbukumbu bora hasa ya usafi wa moyo na malipizi. Tarehe 19 Oktoba 1605 alitangazwa na Papa Paulo V kuwa mwenye heri, halafu tarehe 31 Desemba 1726 akatangazwa na Papa Benedikto XIII kuwa mtakatifu. Sikukuu yake ni tarehe 21 Juni kila mwaka. Aloysius ni jina la Kilatini, kwa Kiitalia ni Luigi. Alizaliwa katika ngome ya familia yake huko Castiglione delle Stiviere, kati ya Brescia na Mantova, kaskazini mwa Italia, katika kile kilichokuwa sehemu ya Duchy ya Mantua. Alikuwa wa kwanza kati ya watoto saba wa Ferrante de Gonzaga (1544-1586), Mtawala wa Castiglione, na Marta Tana di Santena, binti wa baron wa familia ya Piedmont Della Rovere. Mama yake alikuwa rafiki wa Isabel, mke wa Filipo II wa Hispania. Kama mtoto wa kwanza, alikuwa na haki ya kurithi cheo cha baba yake (Marquis). Baba yake alidhani kwamba Aloysius atakuwa askari, kama ilivyokuwa kawaida kwa wana wa familia maarufu zilizohusika mara nyingi na katika vita vidogo vya kipindi hicho.